Telenor hæver priserne for mobiltelefoni i Danmark.

Norske Telenor forsøger sig nu også med at hæve sine mobilpriser på det danske marked, akkurat som både TDC og Telia gjorde i december.

På Telenors hjemmeside står det billigste abonnement til 129 kr. Abonnementet giver ti timers tale, fri sms og mms samt to gigabyte (GB) data. Onsdag var det billigste abonnement til 109 kr., hvor man fik seks timers tale, fri sms og mms samt to GB data.

Telenors prisforhøjelse kommer i forlængelse af, at TDC i starten af december hævede priserne på sine billigste abonnementer med 10 kr. til 119 kr. på tværs af TDC, Telmore, Yousee og Fullrate. Telia fulgte trop ved at smide en 20'er på abonnementsprisen til gengæld for mere i pakken.